โรงเรียนเซนต์ฟรังซีสซาเวียร์คอนแวนต์

โรงเรียนเซนต์ฟรังซีสซาเวียร์คอนแวนต์ ก่อตั้งขึ้นเมื่อ พ.ศ. 2468 ตั้งอยู่เลขที่ 92 ซอยมิตรคาม ถนนสามเสน เขตดุสิต กรุงเทพมหานคร เป็นโรงเรียนประเภทสามัญศึกษา เปิดสอนตั้งแต่อนุบาล 1 ถึงมัธยมศึกษาตอนปลาย รับเฉพาะนักเรียนหญิง ดำเนินกิจการในรูปแบบของมูลนิธิส่งเสริมการศึกษา คณะภคินีเซนต์ปอล เดอ ชาร์ตร แห่งประเทศไทย 
โรงเรียนเซนต์ฟรังซีสซาเวียร์คอนแวนต์ ตั้งอยู่เลขที่ 92 ซอยมิตรคาม ถนนสามเสน แขวงวชิรพยาบาล เขตดุสิต กรุงเทพมหานคร บนเนื้อที่ทั้งหมด 5 ไร่ 59 ตารางวา เป็นโรงเรียนสตรีล้วน เปิดทำการสอนตั้งแต่ระดับชั้นอนุบาล 1 - มัธยมศึกษาปีที่ 6 (แต่เมื่อ พ.ศ. 2554 ได้เปิดสอนในระดับชั้นอนุบาล 1 เป็นครั้งแรก) โดยระดับมัธยมปลายนั้นแบ่งออกเป็น 3 แผนก คือ - แผนการเรียนคณิต - อังกฤษ (สายศิลป์คำนวณ)- แผนการเรียนคณิต - วิทย์ (สายวิทย์)- แผนการเรียนอังกฤษ - ฝรั่งเศส (สายศิลป์ภาษา)- แผนการเรียนอังกฤษ - จีน (สายศิลป์ภาษา)

**ประวัติโรงเรียน**
โรงเรียนเซนต์ฟรังซีสซาเวียร์ คอนแวนต์เป็นโรงเรียนแห่งแรกที่สอนภาษาไทยและภาษาต่างประเทศในตำบลบ้านญวน อำเภอสามเสน จังหวัดพระนคร ก่อตั้งขึ้นเมื่อวันที่ 14 กุมภาพันธ์ พ.ศ. 2468 เดิมตั้งอยู่เลขที่ 525 ถนนราชวิถี มุขนายกเรอเน แปร์รอส ได้ยกที่ดินและอาคารสองชั้น ให้เป็นโรงเรียนชั่วคราว ตามความประสงค์ของบาทหลวงบรัวซาต์ (Broizat) อธิการโบสถ์บ้านญวน สามเสน ที่จะให้คณะภคินีเซนต์ปอล เดอ ชาร์ตร เข้ามาจัดการศึกษาให้เด็กหญิง ในชุมชนเขตวัดสามเสน และชุมชนใกล้เคียง โดยมีซิสเตอร์เดซิเร ดำรงตำแหน่งอธิการิณี และนักบวชอีก 4 คน เป็นผู้รับรองหนังสือ ในปีแรกที่เปิดสอนมีนักเรียน 59 คน ปัจจุบันตั้งอยู่เลขที่ 92 ซอยมิตรคาม ถนนสามเสน แขวงวชิรพยาบาล เขตดุสิต กรุงเทพมหานคร บนเนื้อที่ 5 ไร่ 59 ตารางวา
หลักสูตรที่เปิดสอนครั้งแรกเป็นหลักสูตรภาษาอังกฤษ และภาษาฝรั่งเศส ซึ่งมีคณะภคินีเซนต์ปอล เดอ ชาร์ตร เป็นผู้จัด โดยที่นักเรียนสามารถเลือกเรียนได้ตามความถนัดและความสนใจ วิชาบังคับคือ วิชา ภาษาไทย ดนตรี วาดเขียน และงานเย็บปักถักร้อย 
นอกจากการจัดการศึกษาดังกล่าว คณะภคินีเซนต์ปอล เดอ ชาร์ตร ยังให้การอบรมด้านศีลธรรม จริยธรรม และการดำเนินชีวิตแก่นักเรียนทุกคนที่เข้ารับการศึกษาในโรงเรียน เพื่อให้เป็นไปตามเจตนารมณ์ที่เน้นเรื่องความซื่อสัตย์ ความเรียบง่าย และการทำงาน การสอนแบ่งออกเป็นชั้นมูล ชั้นเตรียม ชั้นประถมปีที่หนึ่งถึงชั้นประถมปีที่สี่ ชั้นมัธยมปีที่หนึ่งถึงชั้นมัธยมปีที่หก ซึ่งเป็นชั้นสูงสุดของโรงเรียน ในปีการศึกษา พ.ศ. 2473 นักเรียนที่จบชั้นมัธยมศึกษาปีที่หกรุ่นแรกต้องสอบข้อสอบของกระทรวงธรรมการ ปี พ.ศ. 2470 โรงเรียนได้ปรับโครงสร้างหลักสูตรให้เป็นแนวเดียวกับโครงสร้างหลักสูตรที่กระทรวงศึกษาธิการกำหนด และได้รับการรับรองวิทยฐานะในปี พ.ศ. 2489
สมเด็จพระนางเจ้าสิริกิติ์ พระบรมราชินีนาถในพระบาทสมเด็จพระปรมินทรมหาภูมิพลอดุลยเดช เสด็จมาทรงเปิดตึกมิตราคมเมื่อวันที่ 9 กุมภาพันธ์ พ.ศ. 2516 ทรงเปิดงานฉลองครบ 50 ปีของโรงเรียนเมื่อวันที่ 22 พฤศจิกายน พ.ศ. 2518  และทรงเปิดอาคารอุดมวิทย์เมื่อวันที่ 31 กรกฎาคม พ.ศ. 2522
ปัจจุบันโรงเรียนเซนต์ฟรังซีสซาเวียร์ เป็นโรงเรียนประเภทสามัญศึกษาสังกัดสำนักงานคณะกรรมการศึกษาเอกชน เปิดสอนตั้งแต่ระดับก่อนประถมศึกษา ถึงระดับมัธยมศึกษาตอนปลาย รับเฉพาะนักเรียนหญิง ดำเนินกิจการในรูปแบบมูลนิธิ ส่งเสริมการศึกษาคณะภคินีเซนต์ปอล เดอ ชาร์ตแห่งประเทศไทย โดยมีซิสเตอร์ดอมินิก กิจเจริญ เป็นผู้รับใบอนุญาต ซิสเตอร์มารีโนเอล ผิวเกลี้ยง เป็นผู้จัดการ/อาจารย์ใหญ่ มีบุคลากรครู 160 คน ปฏิบัติการสอน 139 คน สนับสนุนการสอน 21 คน ปฏิบัติการสอนและช่วยงานบริหาร 25 คน นักการภารโรง 30 คน นักเรียนทั้งหมด 3,021 คน

**ศิษย์เก่าที่มีชื่อเสียง**
สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง- คุณหญิงแสงเดือน ณ นคร- หม่อมราชวงศ์สฤษดิคุณ กิติยากร ประธานกรรมการบริษัท เชลล์แห่งประเทศไทย จำกัด- ท่านผู้หญิงชนัตถ์ ปิยะอุย- ท่านผู้หญิงกรัณฑ์ สนิทวงศ์- ท่านผู้หญิงถวิกา สารสิน- ท่านผู้หญิงนวลผ่อง เสนาณรงค์- ท่านผู้หญิงจงกล กิตติขจร- ท่านผู้หญิงนภกานต์ สุวรรณจินดา- ท่านผู้หญิงมัณฑนา ราชวัลลภานุสิษฐ์- ท่านผู้หญิงวิยะดา กฤดากร ณ อยุธยา- ท่านผู้หญิงพงา ธรรมศักดิ์- พล.อ.หญิง ท่านผู้หญิงอภิรดี ยิ่งเจริญ- คุณหญิงกุลทรัพย์ เกษแม่นกิจ- หม่อมราชวงศ์กิติวัฒนา ปกมนตรี- คุณหญิงณฐนนท ทวีสิน- คุณหญิงทิพาวดี เมฆสวรรค์- หม่อมราชวงศ์ปรียางค์ศรี วัฒนคุณ- คุณหญิงปัทมา ลีสวัสดิ์ตระกูล‎- คุณหญิงสุรัตน์ สุนทรเวช- คุณหญิงอรพรรณ ประกาศเภสัช- คุณหญิงชฎา วัฒนศิริธรรม- ท่านผู้หญิงอรอวล อิศรางกูร ณ อยุธยา- แพทย์หญิงชนิกา ตู้จินดา- พันธุ์ทิพย์ กาญจนะจิตรา สายสุนทร- ดวงตา ตุงคะมณี นักแสดง- ธัญญา วชิรบรรจง นักแสดง- นันทิดา แก้วบัวสาย นักร้อง- สุภัสสรา ธนชาติ นักแสดง- อภันตรี ประยุทธเสนีย์ นางสาวไทย พ.ศ.2510- สุจิรา อรุณพิพัฒน์ นางสาวไทย พ.ศ.2544- ชาลิสา บุญครองทรัพย์ นางสาวไทย พ.ศ.2546- นิชา ปาลวัฒน์วิไชย นักแสดง- วารีรยา สุขเกษม นักกีฬาสเก็ตบอร์ดทีมชาติไทยประเภทสตรีท

**แหล่งข้อมูลอื่น**
  เว็บไซต์ของโรงเรียนเซนต์ฟรังซีสซาเวียร์คอนแวนต์
หมวดหมู่:สถานศึกษาในเครือคณะภคินีเซนต์ปอล เดอ ชาร์ตร
หมวดหมู่:โรงเรียนที่ก่อตั้งในปี พ.ศ. 2468
โรงเรียน
หมวดหมู่:โรงเรียนคาทอลิกในกรุงเทพมหานคร
หมวดหมู่:โรงเรียนสตรีในกรุงเทพมหานคร
หมวดหมู่:โรงเรียนในเขตดุสิต
หมวดหมู่:โรงเรียนเอกชนในกรุงเทพมหานคร
โรงเรียน